陳晦父赴銓十三韻
作者：戴表元
朝代：宋

paragraphs: 古人取遠士，得一以爲豪。
江左貢千百，選掄今始勞。
占對混童廝，趨蹌偕吏曹。
以茲寓繩準，棄髓索皮毛。
遂乃考卷業，成文喧誦號。
其次嚴保舉，虛牘相籠叨。
富儒坐可得，貧儒走滔滔。
有司見其然，厭賤如蓬蒿。
誰知真儒者，百黜寧不遭。
陳生青紫門，佐書越江皋。
秩滿在選中，家寒無所操。
虞翻顯憑易，買臣進緣騷。
吳士例則然，且毋衒名高。